Hei, denne artikkelen er over ett år gammel og kan inneholde utdatert informasjon

(Dagbladet): Venezuelas president Hugo Chavez sier han ikke vil fordømme Lybias diktator Muammar Kadhafi og advarer mot at USA forbereder en invasjon av Libya, melder nyhetsbyrået AP.

- Det har startet en løgnkampanje om Libya. Jeg kommer ikke til å fordømme det. Jeg ville vært feig om jeg skulle fordømme noen som har vært min venn, sa Chavez i en TV-tale.

- Vil invadere Libya - USA ligger bak kampanjen, la han til.

Chavez påpeker at flere land har fordømt Kadhafi for deres behandling av demonstrantene som har tatt til gatene. FN frykter at rundt 1000 demonstranter kan ha mistet livet.

- Kanskje de har informasjon som vi ikke har, sa Chavez.

USA har opplyst at de holder på å plassere marine- og luftstyrker nærmere Libya slik at de er forberedt dersom det skulle være behov for assistanse. Venezuelas Chavez refser USA for dette grepet, samt internasjonale diskusjoner om å gjøre Libya til en flyfri sone, og advarer mot at amerikanerne forbereder seg på invasjon.

Tette bånd Chavez og Kadhafi har knyttet nære bånd, og er forent i sitt felles fiendebilde mot makta i Washington. Men ifølge nyhetsbyrået AP har Chavez fått kritikk i hjemlandet for å ikke ta et klart standpunkt mot Kadhafi og mener det ødelegger Venezuelas rykte.

Opposisjonspolitikerne krever også at Chavez og utenriksminister Nicolas Maduro burde be Kadhafi om å levere tilbake en kopi at et sverd en gang tilhørende Simon Bolivar, en sterkt symbolpreget figur med heltestatus i Latin-Amerika.

- Stormannsgal Muammar Gaddafi lider av stormannsgalskap og er uegnet som leder, sier USAs FN-ambassadør Susan Rice etter at den hardt pressede libyske diktatoren i intervju med utenlandske pressefolk hevdet at han fortsatt har stor oppslutning i folket, melder NTB.

TETTE BÅND: Libyas Muammar Kadhafi (t.v) hilser her på Venezuelas president Hugo Chavez etter et møte i Tripoli i oktober i fjor. Foto: Reuters/Ismail Zitouny/Scanpix Vis mer

- Hele det libyske folket elsker meg, sa Gaddafi.

USAs FN-ambassadør mener at uttalelsen er bevis for at det har gått helt over styr for den libyske diktatoren.

- At han snakker og ler med utenlandske journalister, samtidig som han slakter sitt eget folk, virker rett og slett som stormannsgalskap. Dette viser bare hvor uegnet han er som leder og hvor langt han nå har fjernet seg fra virkeligheten, sier Susan Rice.

Gaddafi har fortsatt høye tanker om USAs president Barack Obama, som han karakteriserer som en bra mann. Men Obama har ikke like høye tanker om den libyske lederen.

- Når en leders eneste måte å beholde makten på er å bruke omfattende vold mot sitt eget folk, da har han mistet sin berettigelse til å styre og bør gjøre det som er rett for landet ved å gå, sa Obama i helga.

FNs generalsekretær Ban Ki-moon deler denne oppfatningen.

- STORMANNSGAL: Muammar Gaddafi lider av stormannsgalskap og er uegnet som leder, sier USAs FN-ambassadør Susan Rice. Her holder han en tale til nasjonen. Foto: AFP/Libysk TV/Scanpix Vis mer

- Han mistet legitimiteten da han erklærte krig mot sitt eget folk, sa Ban i går.

- Dette er en totalt uakseptabel situasjon. Jeg oppfordrer ham innstendig til å lytte til folkets forhåpninger, sa han.

